Predkladacia správa

Ministerstvo dopravy, výstavby a regionálneho rozvoja Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 349/2009 Z. z. o najväčších prípustných rozmeroch vozidiel a jazdných súprav, najväčších prípustných hmotnostiach vozidiel a jazdných súprav, ďalších technických požiadavkách na vozidlá a jazdné súpravy v súvislosti s hmotnosťami a rozmermi a o označovaní vozidiel a jazdných súprav podľa § 21 ods. 6 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení zákona č. 307/2009 Z. z. 
Návrh nariadenia vlády sa predkladá ako iniciatívny návrh Ministerstva dopravy, výstavby a regionálneho rozvoja Slovenskej republiky mimo Plánu legislatívnych úloh vlády Slovenskej republiky na rok 2013. 

Cieľom nariadenia vlády je najmä zohľadniť aktuálny vývoj v kombinovanej doprave. Návrh nariadenia vlády umožní prepravu 45 stopových kontajnerov, ktoré sú dnes vo veľkom množstve používané na železnici, vo vodnej doprave a v medzinárodnej interkontinentálnej námornej doprave. V cestnej doprave sú tieto kontajnery v súčasnosti využívané obmedzene, pretože na takúto prepravu je potrebné povolenie na zvláštne užívanie ciest z dôvodu presiahnutia rozmeru jazdnej súpravy o 15 cm. Navrhovaná právna úprava je v súlade s článkom 4 smernice 96/53/ES, ktorý ustanovuje podmienky, za ktorých môže členský štát na svojom území povoliť prevádzku vozidiel s rozmermi líšiacimi sa od rozmerov                    a charakteristík uvedených v prílohe 1. Z týchto dôvodov sa pre potreby kombinovanej dopravy upravujú príslušné ustanovenia v nariadení vlády. 
Predložený návrh nariadenia vlády nebude mať vplyv na rozpočet verejnej správy, na sociálne prostredie ani na informatizáciu spoločnosti. V závislosti od využívania kombinovanej dopravy návrh nariadenia môže mať pozitívny vplyv na podnikateľské prostredie a na životné prostredie. 

Keďže predkladaný návrh nariadenia vlády sa netýka hospodárskych, sociálnych, pracovných a mzdových podmienok, ani iných dôležitých záujmov zamestnancov                    a zamestnávateľov, nie je potrebné ho prerokovať v Hospodárskej a sociálnej rade Slovenskej republiky.

Návrh nariadenia prešiel medzirezortným pripomienkovým konaním, ktorého výsledky sú uvedené v samostatnej prílohe. Materiál sa predkladá bez rozporov.

Návrh nariadenia vlády dňa 12. novembra 2013 prerokovala Legislatívna rada vlády Slovenskej republiky a jej pripomienky sú v návrhu zapracované. 

